text: Mand på flugt fra psykiatrisk afdeling: Kontaktet politiet
  31 august 2010 kl. 12.11
  Den 28-årige mand, som i går aftes stak af fra psykiatrisk afdeling i Augustenborg, har nu givet lyd fra sig.
  Den 28-årige mand brækkede et vindue op og flygtede op på taget af den psykiatriske afdeling i Augustenborg omkring kl. 22.30 mandag aften.
  Manden havde tidligere på dagen påkørt en patruljebil og blev efter episoden indlagt på det psykiatriske hospital i Augustenborg. Han har tidligere været i psykiatrisk behandling og også stukket af fra afdelinger flere gange.  
  Efter den massive omtale i pressen af hans fangeflugt, har han nu ringet til politiet.
  - Han ringede til os omkring kl. 14 i dag og sagde, at han fortrød, at han stak af. Han syntes efterhånden det var lidt træls med al den omtale i pressen med både signalement og registreringsnummer på bilen, siger leder af lokalpolitiet i Sønderborg, Preben Westh.
  
  Efterlysning af bil
  Mandens egen bil var også forsvundet samtidig med flugten og senere hen efterlyst.
  Der er tale om en sølvgrå Ford Mondeo med registreringsnummer UK 41 521.
  Manden beskrives som spinkel af bygning og sydlandsk af udseende. Han er 180 centimeter høj med kort, sort hår. 
  Politiet forventer, at manden snarest muligt melder sig hos lokalpolitiet i Tønder eller på den psykiatriske afdeling.
  